Predlog SKLEP SVETA o podpisu, v imenu Evropske unije, in začasni uporabi Sporazuma med Evropsko unijo in Republiko Peru o nekaterih vidikih zračnega prometa /* COM/2013/0423 final - 2013/0196 (NLE) */





OBRAZLOŽITVENI MEMORANDUM 1. OZADJE PREDLOGA • Razlogi za predlog in njegovi cilji V skladu s sodbami Sodišča v t. i. primerih o „odprtem zračnem prostoru“ je Svet 5. junija 2003 Komisijo pooblastil za začetek pogajanj s tretjimi državami o zamenjavi nekaterih določb v obstoječih sporazumih s sporazumom Unije („horizontalno pooblastilo“). Cilja takih sporazumov sta omogočiti vsem letalskim prevoznikom Evropske unije nediskriminatorni dostop do zračnih poti med Evropsko unijo in tretjimi državami ter uskladiti dvostranske sporazume o zračnem prometu med državami članicami in tretjimi državami z zakonodajo Unije. • Splošno ozadje Mednarodne odnose na področju letalstva med državami članicami in tretjimi državami običajno urejajo dvostranski sporazumi o zračnem prometu med državami članicami in tretjimi državami, priloge k takim sporazumom in drugi s tem povezani dvostranski ali večstranski dogovori. Običajne klavzule o določitvi v dvostranskih sporazumih o zračnem prometu držav članic kršijo zakonodajo Unije. Tretji državi omogočajo, da zavrne, umakne ali odloži dovoljenja ali pooblastila letalskega prevoznika, ki ga je določila država članica, vendar ta prevoznik ni v pretežni lasti in pod učinkovitim nadzorom navedene države članice ali njenih državljanov. Ugotovljeno je bilo, da to pomeni diskriminacijo prevoznikov Evropske unije, ki imajo sedež na ozemlju države članice, vendar so v lasti in pod nadzorom državljanov drugih držav članic. To je v nasprotju s členom 49 Pogodbe o delovanju Evropske unije, ki državljanom držav članic, ki so uveljavili svojo pravico do ustanavljanja, zagotavlja enako obravnavo v državi članici gostiteljici, kakor velja za državljane zadevne države članice. • Veljavne določbe na področju, na katero se nanaša predlog Določbe Sporazuma nadomestijo ali dopolnijo obstoječe določbe iz 12 dvostranskih sporazumov o zračnem prometu med državami članicami in Republiko Peru. • Usklajenost z drugimi politikami in cilji Unije Sporazum bo z uskladitvijo obstoječih dvostranskih sporazumov o zračnem prometu z zakonodajo Unije izpolnjeval temeljni cilj zunanje letalske politike Unije. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA • Posvetovanje z zainteresiranimi stranmi Posvetovalne metode, glavni ciljni sektorji in splošni profil vprašancev Med pogajanji so potekala posvetovanja z državami članicami in predstavniki panoge. Povzetek in upoštevanje odgovorov Pripombe držav članic in predstavnikov panoge so bile upoštevane. 3. PRAVNI ELEMENTI PREDLOGA • Povzetek predlaganih ukrepov V skladu z mehanizmi in smernicami v Prilogi k „horizontalnemu pooblastilu“ je Komisija s pogajanji dosegla sporazum z Republiko Peru, ki nadomešča nekatere določbe iz obstoječih dvostranskih sporazumov o zračnem prometu med državami članicami in Republiko Peru. Člen 2 Sporazuma nadomesti običajne klavzule o določitvi s klavzulo EU o določitvi, ki vsem prevoznikom EU omogoča, da izkoristijo pravico do ustanavljanja. Člen 5 rešuje možna neskladja s pravili Unije o konkurenci. • Pravna podlaga Člena 100(2) in 218(5) PDEU. • Načelo subsidiarnosti Predlog je v celoti osnovan na „horizontalnem pooblastilu“, ki ga podeli Svet ob upoštevanju vprašanj, zajetih v zakonodaji Unije in dvostranskih sporazumih o zračnem prometu. • Načelo sorazmernosti Sporazum bo določbe iz dvostranskih sporazumov o zračnem prometu spremenil ali dopolnil samo v obsegu, ki je potreben za zagotavljanje skladnosti z zakonodajo Unije. • Izbira instrumentov Sporazum med Unijo in Republiko Peru je najučinkovitejši instrument, da se vse obstoječe dvostranske sporazume o zračnem prometu med državami članicami in Republiko Peru uskladi z zakonodajo Unije. 4. PRORAČUNSKE POSLEDICE Predlog ne vpliva na proračun Unije. 5. NEOBVEZNI ELEMENTI • Poenostavitev Predlog predvideva poenostavitev zakonodaje. Ustrezne določbe dvostranskih sporazumov o zračnem prometu med državami članicami in Republiko Peru bodo nadomeščene ali dopolnjene z določbami v enem samem sporazumu Unije. • Podrobna obrazložitev predloga V skladu s standardnim postopkom za podpis in sklenitev mednarodnih sporazumov se Svet zaprosi, naj odobri sklep o podpisu in začasni uporabi Sporazuma med Evropsko unijo in Republiko Peru o nekaterih vidikih zračnega prometa. 2013/0196 (NLE) Predlog SKLEP SVETA o podpisu, v imenu Evropske unije, in začasni uporabi Sporazuma med Evropsko unijo in Republiko Peru o nekaterih vidikih zračnega prometa SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 100(2) v povezavi s členom 218(5) Pogodbe, ob upoštevanju predloga Evropske komisije, ob upoštevanju naslednjega: (1) Svet je s Sklepom z dne 5. junija 2003 pooblastil Komisijo, da začne pogajanja s tretjimi državami o sporazumu na ravni Unije, s katerim bi se nadomestile nekatere določbe obstoječih dvostranskih sporazumov. (2) Komisija je v imenu Unije v pogajanjih dosegla sporazum z vlado Republike Peru o nekaterih vidikih zračnega prometa (v nadaljnjem besedilu: Sporazum) v skladu s smernicami iz Priloge k Sklepu Sveta z dne 5. junija 2003. (3) Sporazum bi moral biti podpisan v imenu Evropske unije s pridržkom poznejše sklenitve. (4) Sporazum bi bilo treba uporabljati začasno – SPREJEL NASLEDNJI SKLEP: Člen 1 Podpis Sporazuma med Evropsko unijo in vlado Republike Peru o nekaterih vidikih zračnega prometa (v nadaljnjem besedilu: Sporazum) se odobri v imenu Unije s pridržkom sklenitve navedenega sporazuma. Besedilo Sporazuma je priloženo k temu sklepu. Člen 2 Sekretariat Sveta vzpostavi instrument popolnih pooblastil za podpis Sporazuma s pridržkom njegove sklenitve za osebe, ki jih določi pogajalec Sporazuma. Člen 3 Do začetka veljavnosti se Sporazum uporablja začasno od prvega dne prvega meseca po datumu, na katerega se pogodbenici medsebojno uradno obvestita o dokončanju postopkov, potrebnih v ta namen[1]. Člen 4 Predsednik Sveta je pooblaščen, da pošlje uradno obvestilo iz člena 8(2) Sporazuma. Člen 5 Ta sklep začne veljati na dan sprejetja. Člen 6 Ta sklep se objavi v Uradnem listu Evropske unije. V Bruslju, Za Svet Predsednik PRILOGA SPORAZUM med Evropsko unijo in vlado Republike Peru o nekaterih vidikih zračnega prometa EVROPSKA UNIJA na eni strani in VLADA REPUBLIKE PERU (v nadaljnjem besedilu: Peru) na drugi strani (v nadaljnjem besedilu: pogodbenici) STA SE – OB UGOTOVITVI, da dvostranski sporazumi o zračnem prometu, sklenjeni med več državami članicami Evropske unije in Republiko Peru, vsebujejo določbe, ki so v nasprotju z zakonodajo Evropske unije; OB UGOTOVITVI, da ima Evropska unija izključno pristojnost glede več vidikov, ki so lahko vključeni v dvostranske sporazume o zračnem prometu med državami članicami Evropske unije in tretjimi državami; OB UGOTOVITVI, da imajo v skladu s pravnim redom Evropske unije letalski prevozniki Evropske unije s sedežem v državi članici pravico do nediskriminatornega dostopa do zračnih poti med državami članicami Evropske unije in tretjimi državami; OB UPOŠTEVANJU sporazumov med Evropsko unijo in nekaterimi tretjimi državami, ki državljanom teh tretjih držav omogočajo, da pridobijo lastništvo letalskih prevoznikov, ki imajo licence, izdane v skladu z zakonodajo Evropske unije; OB PRIZNAVANJU, da je treba nekatere določbe dvostranskih sporazumov o zračnem prometu med državami članicami Evropske unije in Republiko Peru, ki so v nasprotju z zakonodajo Evropske unije, uskladiti s to zakonodajo zaradi vzpostavitve trdne pravne podlage za službe zračnega prometa med Evropsko unijo in Republiko Peru ter ohranitve stalnosti takih služb zračnega prometa; OB UGOTOVITVI, da v skladu z zakonodajo Evropske unije letalski prevozniki načeloma ne smejo sklepati sporazumov, ki bi lahko vplivali na trgovino med državami članicami Evropske unije in katerih cilj ali posledica je preprečevanje, omejevanje ali izkrivljanje konkurence; OB PRIZNAVANJU, da določbe v dvostranskih sporazumih o zračnem prometu, sklenjenih med državami članicami Evropske unije in Republiko Peru, ki (i) zahtevajo ali spodbujajo sklepanje sporazumov med podjetji, sklepe podjetniških združenj ali usklajena ravnanja, ki preprečujejo, izkrivljajo ali omejujejo konkurenco med letalskimi prevozniki na ustreznih zračnih poteh, ali (ii) krepijo učinke takih sporazumov, sklepov ali usklajenega ravnanja ali iii) prenašajo na letalske prevoznike ali druge zasebne gospodarske subjekte odgovornost za sprejemanje ukrepov, ki preprečujejo, izkrivljajo ali omejujejo konkurenco med letalskimi prevozniki na zadevnih poteh, lahko onemogočijo učinkovito izvajanje pravil o konkurenci, ki veljajo za podjetja; OB UGOTOVITVI, da Evropska unija v okviru teh pogajanj nima namena povečati skupnega obsega zračnega prometa med Evropsko unijo in Republiko Peru, vplivati na ravnovesje med letalskimi prevozniki Evropske unije in letalskimi prevozniki Republike Peru ali se pogajati o spremembah določb obstoječih dvostranskih sporazumov o zračnem prometu v zvezi s prometnimi pravicami – SPORAZUMELI O NASLEDNJEM: ČLEN 1 Splošne določbe 1. Za namene tega sporazuma „države članice“ pomenijo države članice Evropske unije, „pogodbi EU“ pa pomenita Pogodbo o Evropski uniji in Pogodbo o delovanju Evropske unije. 2. Sklicevanja v posameznih sporazumih iz Priloge 1 na državljane države članice, ki je pogodbenica navedenega sporazuma, se razumejo kot sklicevanja na državljane držav članic Evropske unije. 3. Sklicevanja v posameznih sporazumih iz Priloge 1 na letalske prevoznike ali letalske družbe države članice, ki je podpisnica navedenega sporazuma, se razumejo kot sklicevanja na letalske prevoznike ali letalske družbe, ki jih določi navedena država članica. ČLEN 2 Določitev, pooblastitev in preklic s strani države članice Evropske unije 1. Določbe iz odstavkov 2 in 3 tega člena nadomestijo ustrezne določbe iz členov, ki so našteti v Prilogi 2(a) oziroma (b), o določitvi letalskega prevoznika s strani države članice Evropske unije, njegovih pooblastilih in dovoljenjih, ki jih dodeli Republika Peru, oziroma o zavrnitvi, preklicu, začasnem preklicu ali omejitvi pooblastil ali dovoljenj letalskega prevoznika. 2. Republika Peru ob prejemu določitve s strani države članice izda ustrezna pooblastila in dovoljenja z najmanjšo postopkovno zamudo, če: ima letalski prevoznik v skladu s pogodbama EU sedež na ozemlju države članice, ki ga je določila, in veljavno operativno licenco v skladu z zakonodajo Evropske unije, ter država članica, ki je pristojna za izdajo spričevala letalskega prevoznika, izvaja in vzdržuje učinkovit predpisani nadzor nad letalskim prevoznikom, v določitvi pa je jasno opredeljen ustrezni letalski organ, ter je letalski prevoznik v neposredni ali večinski lasti in pod učinkovitim nadzorom držav članic in/ali državljanov držav članic in/ali drugih držav iz Priloge 3 in/ali državljanov teh drugih držav. 3. Republika Peru lahko zavrne, prekliče, začasno prekliče ali omeji pooblastila ali dovoljenja letalskega prevoznika, ki ga določi država članica, kadar: letalski prevoznik v skladu s pogodbama EU nima sedeža na ozemlju države članice, ki določi določitve, ali nima veljavne operativne licence v skladu z zakonodajo Evropske unije ali država članica, ki je pristojna za izdajo spričevala letalskega prevoznika, ne izvaja ali ne vzdržuje učinkovitega predpisanega nadzora nas letalskim prevoznikom ali ustrezni letalski organ v določitvi ni jasno opredeljen ali letalski prevoznik ni v neposredni ali večinski lasti in ni pod učinkovitim nadzorom držav članic in/ali državljanov držav članic in/ali drugih držav iz Priloge 3 in/ali državljanov teh drugih držav. Republika Peru pri izvajanju svoje pravice iz tega odstavka ne diskriminira letalskih prevoznikov Evropske unije na podlagi državne pripadnosti. ČLEN 3 Varnost 1. Določbe iz odstavka 2 tega člena dopolnjujejo ustrezne določbe členov iz Priloge 2(c). 2. Kadar država članica določi letalskega prevoznika, nad katerim predpisani nadzor izvaja in vzdržuje druga država članica, pravice Republike Peru v okviru varnostnih predpisov iz sporazuma med državo članico, ki je določila letalskega prevoznika, in Republiko Peru veljajo enako za navedeno drugo državo članico pri njenem sprejemanju, izvajanju ali ohranjevanju varnostnih standardov in v zvezi z operativno licenco navedenega letalskega prevoznika. ČLEN 4 Obdavčitev letalskega goriva 1. Določbe iz odstavka 2 tega člena dopolnjujejo ustrezne določbe členov iz Priloge 2(d). 2. Ne glede na kakršne koli druge nasprotne določbe nobena določba sporazumov iz Priloge 2(d) ne preprečuje državi članici, da uvede davke, prispevke, dajatve, pristojbine ali druge dajatve na gorivo, dobavljeno na njenem ozemlju za uporabo v letalu določenega letalskega prevoznika Republike Peru, ki svoje dejavnosti izvaja med enim krajem na ozemlju navedene države članice in drugim krajem na ozemlju navedene države članice ali na ozemlju druge države članice. 3. Ne glede na kakršne koli druge nasprotne določbe nobena določba iz sporazumov iz Priloge 2(d) Republiki Peru ne preprečuje, da na nediskriminatorni podlagi uvede davke, prispevke, dajatve, pristojbine ali druge dajatve za gorivo, dobavljeno na njenem ozemlju za uporabo v letalu določenega letalskega prevoznika države članice Evropske unije, ki opravlja lete med dvema točkama na ozemlju Republike Peru. 4. Zgornje določbe ne dovoljujejo kabotaže. ČLEN 5 Skladnost s pravili o konkurenci 1. Ne glede na kakršne koli druge nasprotne določbe nobena določba sporazumov iz Priloge 1 ne (i) spodbuja sprejetja sporazumov med podjetji, sklepov podjetniških združenj ali usklajenega ravnanja, ki preprečujejo, izkrivljajo ali omejujejo konkurenco, (ii) krepi učinkov takih sporazumov, sklepov ali usklajenega ravnanja, ali (iii) prenese na zasebne gospodarske subjekte odgovornosti za ukrepe, ki preprečujejo, izkrivljajo ali omejujejo konkurenco. 2. Določbe v sporazumih iz Priloge 1, ki niso skladne z odstavkom 1 tega člena, se ne uporabljajo. ČLEN 6 Priloge k Sporazumu Priloge k temu sporazumu so njegov sestavni del. ČLEN 7 Revizija ali spremembe Pogodbenici lahko ta sporazum kadar koli sporazumno revidirata ali spremenita. ČLEN 8 Začetek veljavnosti in začasna uporaba 1. Ta sporazum začne veljati z dnem, ko se pogodbenici medsebojno pisno uradno obvestita, da sta zaključili notranje postopke, potrebne za začetek veljavnosti Sporazuma. 2. Ne glede na odstavek 1 pogodbenici soglašata, da se ta sporazum začne začasno uporabljati prvi dan v mesecu, ki sledi dnevu, ko sta se pogodbenici medsebojno uradno obvestili o zaključku postopkov, potrebnih za ta namen. 3. Ta sporazum se uporablja za vse sporazume in ureditve iz Priloge 1, vključno s tistimi, ki na dan podpisa tega sporazuma še niso začeli veljati in začasno niso v uporabi. ČLEN 9 Prenehanje veljavnosti 1. V primeru prenehanja veljavnosti enega od sporazumov iz Priloge 1 istočasno prenehajo veljati tudi vse določbe tega sporazuma, ki so povezane z zadevnim sporazumom iz Priloge 1. 2. V primeru prenehanja veljavnosti vseh sporazumov iz Priloge 1 istočasno preneha veljati tudi ta sporazum. V POTRDITEV NAVEDENEGA so spodaj podpisani, ki so bili v ta namen ustrezno pooblaščeni, podpisali ta sporazum. V [….], sestavljeno v dveh izvodih, dne […] [… …], v bolgarskem, češkem, danskem, nizozemskem, angleškem, estonskem, finskem, francoskem, nemškem, grškem, madžarskem, italijanskem, latvijskem, litovskem, malteškem, poljskem, portugalskem, romunskem, slovaškem, slovenskem, španskem in švedskem jeziku. V primeru odstopanja angleško besedilo prevlada nad besedili v drugih jezikih. ZA EVROPSKO UNIJO: ZA REPUBLIKO PERU: Priloga 1 Seznam sporazumov iz člena 1 tega sporazuma Sporazumi o zračnem prometu in druge ureditve med Republiko Peru in državami članicami Evropske unije, kakor so bili preoblikovani ali spremenjeni, ki so bili sklenjeni, podpisani ali parafirani na dan podpisa tega sporazuma: - Sporazum med vlado Kraljevine Belgije in vlado Republike Peru o zračnem prometu, podpisan v Limi 29. decembra 1967, v nadaljnjem besedilu v Prilogi 2: Sporazum med Perujem in Belgijo; - Sporazum med vlado Kraljevine Belgije in vlado Republike Peru, parafiran v Limi 28. maja 2009, v nadaljnjem besedilu v Prilogi 2: Osnutek sporazuma iz leta 2009 med Perujem in Belgijo; - Dvostranski sporazum med vlado Kraljevine Danske in vlado Republike Peru o zračnem prevozu, podpisan v Limi 14. julija 1960, v nadaljnjem besedilu v Prilogi 2: Sporazum med Perujem in Dansko; - Sporazum med Francosko republiko in Republiko Peru o prevozu, podpisan v Limi 23. aprila 1959, v nadaljnjem besedilu v Prilogi 2: Sporazum med Perujem in Francijo; - Sporazum med Zvezno republiko Nemčijo in Republiko Peru o zračnem prevozu, podpisan v Limi 30. aprila 1962, v nadaljnjem besedilu v Prilogi 2: Sporazum med Perujem in Nemčijo; - Dvostranski sporazum med vlado Italijanske republike in vlado Republike Peru o zračnem prevozu, podpisan v Limi 17. marca 1964, v nadaljnjem besedilu v Prilogi 2: Sporazum med Perujem in Italijo; - Osnutek sporazuma med vlado Kraljevine Nizozemske in vlado Republike Peru o rednem zračnem prevozu, parafiran kot Priloga B k Memorandumu o soglasju, podpisan v Limi 27. junija 2001, v nadaljnjem besedilu v Prilogi 2: Osnutek sporazuma med Perujem in Nizozemsko; - Sporazum med vlado Kraljevine Španije in vlado Republike Peru o zračnem prometu, podpisan v Limi 31. marca 1954, v nadaljnjem besedilu v Prilogi 2: Sporazum med Perujem in Španijo; - Osnutek sporazuma med Kraljevino Španijo in Republiko Peru o zračnem prevozu, parafiran kot Priloga II k odobrenemu zapisniku, podpisan v Madridu 6. aprila 2005, v nadaljnjem besedilu v Prilogi 2: Osnutek sporazuma iz leta 2005 med Perujem in Španijo; - Dvostranski sporazum med vlado Kraljevine Švedske in vlado Republike Peru o zračnem prevozu, podpisan v Limi 14. julija 1960, v nadaljnjem besedilu v Prilogi 2: Sporazum med Perujem in Švedsko; - Sporazum med vlado Združenega kraljestva Velika Britanija in Severna Irska ter vlado Republike Peru o zračnem prometu med njunima ozemljema in zunaj njiju, podpisan v Limi 22. decembra 1947, v nadaljnjem besedilu v Prilogi 2: Sporazum med Perujem in Združenim kraljestvom; - Osnutek sporazuma med Združenim kraljestvom Velika Britanija in Severna Irska ter Republiko Peru o zračnem prevozu, parafiran kot Priloga B k Memorandumu o soglasju med letalskimi organi Republike Peru ter Združenega kraljestva Velika Britanija in Severna Irska, podpisan v Limi 26. maja 2004, v nadaljnjem besedilu v Prilogi 2: Osnutek sporazuma iz leta 2004 med Perujem in Združenim kraljestvom. Priloga 2 Seznam členov v sporazumih iz Priloge 1, na katere se sklicujejo členi 2 do 4 tega sporazuma (a) Določitev: člen 3 Sporazuma med Perujem in Belgijo; člen 3 Sporazuma med Perujem in Nemčijo; člen 3 Sporazuma med Perujem in Italijo; člen 3 Osnutka sporazuma med Perujem in Nizozemsko. (b) Zavrnitev, preklic, začasni preklic ali omejitev pooblastil ali dovoljenj: člen 5 Sporazuma med Perujem in Belgijo; člen 7 Sporazuma med Perujem in Dansko; člen 5 Sporazuma med Perujem in Francijo, člen 4 Sporazuma med Perujem in Nemčijo; člen 4 Sporazuma med Perujem in Italijo; člen 4 Osnutka sporazuma med Perujem in Nizozemsko, člen 11 Sporazuma med Perujem in Španijo, člen 7 Sporazuma med Perujem in Švedsko; člen 4 Sporazuma med Perujem in Združenim kraljestvom. (c) Varnost: člen 7 Osnutka sporazuma med Perujem in Belgijo iz leta 2009; člen 15 Osnutka sporazuma med Perujem in Nizozemsko. (d) Obdavčitev letalskega goriva: člen 6 Sporazuma med Perujem in Belgijo; člen 11 Osnutka sporazuma med Perujem in Belgijo iz leta 2009; člen 4 Sporazuma med Perujem in Dansko; člen 2 Sporazuma med Perujem in Francijo, člen 6 Sporazuma med Perujem in Nemčijo; člen 5 Sporazuma med Perujem in Italijo; člen 10 Osnutka sporazuma med Perujem in Nizozemsko, člen 5 Sporazuma med Perujem in Španijo, člen 5 Osnutka sporazuma med Perujem in Španijo iz leta 2005; člen 4 Sporazuma med Perujem in Švedsko; člen 8 Osnutka sporazuma med Perujem in Združenim kraljestvom iz leta 2004. Priloga 3 Seznam drugih držav iz člena 2 tega sporazuma (a) Republika Islandija (v skladu s Sporazumom o Evropskem gospodarskem prostoru); (b) Kneževina Lihtenštajn (v skladu s Sporazumom o Evropskem gospodarskem prostoru); (c) Kraljevina Norveška (v skladu s Sporazumom o Evropskem gospodarskem prostoru); (d) Švicarska konfederacija (v skladu s Sporazumom o zračnem prevozu med Evropsko skupnostjo in Švicarsko konfederacijo). [1] Datum, od katerega se bo Sporazum začasno uporabljal, bo v Uradnem listu Evropske unije objavil Generalni sekretariat Sveta.